Návrh

**VYHLÁŠKA**

**Ministerstva pôdohospodárstva Slovenskej republiky**

**z ........... 2007**

**o odbere vzoriek prípravkov na ochranu rastlín a iných prípravkov a o skladovaní prípravkov na ochranu rastlín a iných prípravkov**

Ministerstvo pôdohospodárstva Slovenskej republiky podľa § 33 písm. c) zákona č. 193/2005 Z. z. o rastlinolekárskej starostlivosti v znení zákona č. ......../2007 Z. z. (ďalej len „zákon“) ustanovuje:

§ 1

Na účely tejto vyhlášky sa rozumie

1. čiastkovou vzorkou určité množstvo prípravku na ochranu rastlín a iného prípravku (ďalej len „prípravok“) voľne uložené alebo balené a odobrané vzorkovacím zariadením alebo bez neho z jedného odberového miesta,
2. hrubou vzorkou všetky čiastkové vzorky odobrané z jednotlivej šarže,
3. analytickou vzorkou podiel vhodne pripravenej a primerane zhomogenizovanej hrubej vzorky, ktorý sa analyzuje; jej veľkosť nemá byť menšia ako 200 ml pre kvapalné prípravky a 600 g pre pevné prípravky, pri malospotrebiteľských baleniach súčet hmotností jednotlivých samostatných balení musí dosiahnuť uvedené množstvo,
4. balením nádoba spolu s ochranným baliacim materiálom slúžiacim na transport prípravkov cez veľkoobchodnú distribúciu alebo maloobchodnú distribúciu ku konečným spotrebiteľom,
5. balnou jednotkou individuálna nádoba obsahujúca prípravok alebo maloobchodné balenie obsahujúce určitý počet menších balení.

§ 2

Odber vzoriek prípravkov

(1) Odber vzoriek prípravkov sa vykonáva v ktorejkoľvek fáze distribúcie prípravkov, a to pri jeho výrobe, skladovaní, maloobchodnom predaji alebo u spotrebiteľov. Odber vzoriek prípravkov sa vopred neohlasuje a vykonáva sa pred začiatkom sezóny používania prípravkov.

(2) Odoberajú sa vzorky prípravkov najmä

1. s neúplnými alebo nečitateľnými etiketami,
2. dovezených zo štátov, ktoré nie sú členskými štátmi Európskej únie (ďalej len „tretia krajina“), pričom na etikete musí byť uvedené sídlo výrobcu v tretej krajine,
3. ktoré boli zaregistrované v predchádzajúcom roku,
4. ktoré vykazujú najvyššiu spotrebu v predchádzajúcom roku.

(3) Vzorkovacie zariadenia a nádoby na vzorky musia byť vyrobené zo skla a plastov tak, aby spĺňali podmienku inertnosti voči rozpúšťadlám, a zaistili minimálnu kontamináciu spôsobenú vzorkovačom. Vzorkovacími zariadeniami sú najmä 50 až 100 ml pipety, lopatky, vzorkovacie tyče, ponorné trubice a naberačky.

(4) Každá hrubá vzorka odobraná na kontrolu musí byť odobraná z jednej vybranej balnej jednotky. Pred vlastným odberom je potrebné balenie dôkladne premiešať, a to pri kvapalnej formulácii po dobu jednej až troch minút a otvoriť bežným spôsobom. Po vzorkovaní sa otvor prelepí a označí odtlačkom pečiatky a podpisom fytoinšpektora.

(5) Ku vzorke sa prikladá trojmo záznam o odbere vzorky prípravku na ochranu rastlín (ďalej len „záznam“). Jeden záznam zostáva so vzorkou, druhý záznam sa odovzdáva osobe, od ktorej bola vzorka odobraná. Tretí záznam si ponecháva fytoinšpektor.

(6) Vzorky sa musia označiť číslom záznamu o odbere vzorky prípravku. Pri preprave sa vkladajú do umelohmotného sáčku uzavretého páskou a do prepraviek na bezpečnú prepravu vyložených vhodným tesniacim a absorbčným materiálom. Vzorky sa musia doručiť do analytického laboratória.

§ 3

(1) Prípravky sa musia skladovať v originálnych neporušených obaloch v samostatných skladoch, v ktorých nesmú byť prítomné požívatiny, lieky, krmivá, dezinfekčné prostriedky, osivá, sadivá, palivá a podobné látky a obaly od týchto látok. Prípravky musia byť taktiež mimo dosahu látok, ktoré by mohli ovplyvniť ich vlastnosti.

(2) Skladovací priestor používaný na skladovanie prípravkov musí

a) chrániť

1. prípravky pred poveternostnými vplyvmi, ktoré by mohli ohroziť ich chemické vlastnosti a fyzikálne vlastnosti, ich použitie a biologickú účinnosť,

2. okolité životné prostredie pred vplyvmi skladovaných prípravkov, a to aj pri havárii, požiari alebo záplave,

3. pred preniknutím skladovaných prípravkov do podložia a verejnej kanalizácie,

b) umožňovať

1. bezpečnú manipuláciu s prípravkami tak, aby nedošlo k porušeniu ich obalov, uzáverov a označení prípravkov a poškodeniu života a zdravia ľudí,

2. očistu predmetov a plôch v skladovacom priestore, ak došlo k ich kontaminácii prípravkami,

c) byť vybavený

1. podľa stupňa nebezpečenstva vyznačeným ochranným pásmom,1)

2. dostupným zdrojom vody a osvetlením všetkých priestorov,

3. lekárničkou pre poskytnutie prvej pomoci pri náhodnom použití prípravku alebo zasiahnutia očí a pokožky,

4. hasiacimi prostriedkami,

5. prostriedkami na odstraňovanie havárií,

6. prostriedkami k asanácii skladových priestorov,

7. dostatočným množstvom náhradných obalov,

8. krytým skladovacím priestorom s nepriepustnou podlahou alebo kontajnerom na zhromažďovanie prázdnych obalov prípravkov,

9. záchytnou nepriepustnou nádržou a s primeraným objemom, zabezpečenou proti prívalovým vodám vyvýšenými okrajmi nádrže najmenej 40 cm nad okolitým terénom,

10. osobnými ochrannými pracovnými prostriedkami v množstve zodpovedajúcom počtu osôb prichádzajúcich do priameho styku so skladovanými prípravkami,

11. technickými prostriedkami k  oddeľovaniu čiastkových množstiev z  obalov skladovaných prípravkov na účely použitia prípravkov,

12. zariadením k priebežnému meraniu teploty a relatívnej vlhkosti.

(4) Uzavretý sklad musí

1. mať stavebné riešenie vyhovujúce objemu a druhu skladovaných prípravkov,
2. mať účinné vetranie,
3. zabezpečiť optimálnu teplotu skladovania,
4. byť zabezpečený pred vniknutím nepovolaných osôb,
5. mať zreteľne označené vchody a východy,
6. vyhovovať protipožiarnym opatreniam,
7. mať umývateľnú a nepriepustnú podlahu, hladké steny a stropy,
8. mať označené regále požadovanej nosnosti.

 (5) Prípravky označené ako veľmi jedovaté sa musia skladovať v samostatnej časti skladu zaistenej proti prístupu nepovolaných osôb alebo v pevných, uzamykateľných skriniach v sklade prípravkov.

 (6) O množstve skladovaných zásob prípravkov, o ich príjme a výdaji, ako aj o likvidácii zvyškov prípravkov a prázdnych obalov sa musí viesť samostatná evidencia.

§ 4

Táto vyhláška nadobúda účinnosť ............... 2007.